ኦህዴድ የተመሰረተበት 28ኛ ዓመት በተለያዩ ዝግጅቶች እና ፓናል ውይይት እየተከበረ ነው
የኦሮሞ ህዝብ ዴሞክራሲያዊ ድርጅት (ኦህዴድ) የተመሰረተበት 28ኛው  አመት በተለያዩ ዝግጅቶች እና ፓናል ውይይት እየተከበረ መሆኑ ተገለፀ፡፡ኦህዴድ የተመሰረተበት ዕለት መጋቢት 17ን ምክንያት በማድረግ የድርጅቱን የኋላ ታሪክ፣ እስከአሁን የገጠሙት ፈተናዎች እና የህዳሴ ጉዞን አስመልክቶ የፓናል ውይይት ተደርጓል፡፡በፓናል ውይይቱ ጥናታዊ ጽሑፍ ያቀረቡት የኦህዴድ ማዕከላዊ ጽ/ ቤት ተባባሪ ኃላፊ አቶ ሀብታሙ ሲሳይ የኦሮሞ ህዝብ በሀገሪቱ የስልጣኔ እና የዴሞክራሲያዊ ትግል ውሥጥ ጉልህ አስተዋጽኦ ያበረከተ መሆኑን አንስተው በዚሁ በዴሞክራሲያዊ መንገድ ላይ ህዝቡ የሚያነሳቸዉን ጥያቄዎች  ለመመለስ የተጀመረዉ ጠንካራ  ስራ ይቀጥላል ብለዋል፡፡የድርጅቱ ምስረታ አከባበር ስነስርአት ‘በድርጅታችን መስመርና የህዝባችን ተሣትፎ የማንፈታው ችግር ፤ የማናስመዘግበው ድል አይኖርም’’ በሚል መሪ ቃል በድርጅቱ ማዕከላዊ ኮሚቴ ፅህፈት ቤት አዳራሽ እየተከናወነ ይገኛል፡፡በበዓሉ አከባበር ላይም የድርጅቱ ከፍተኛ አመራሮች፣ አባላቶች፣ ደጋፊዎችና ጥሪ የተደረገላቸው እንግዶች ተገኝተዋል፡፡